钦定古今图书集成/理学汇编/文学典/第082卷 > 张镃
## 钦定古今图书集成/理学汇编/文学典/第082卷 > 张镃

按《齐东野语》：张镃功甫，号约斋，循忠烈王诸孙。能诗，
一时名士大夫莫不交游，其园池声妓服玩之丽甲
天下。尝于南湖园作驾霄亭于四古松间，以巨铁緪
悬之空半，而羁之松身，当风月清夜，与客梯登之，飘
摇云表，真有挟飞仙愬紫清之意。王简卿侍郎尝赴
其牡丹会云：“众宾既集，坐一虚堂，寂无所有。俄问左”
右云：“香已发未？”荅云：“已发。”命卷帘，则异香自内出，郁
然满坐。群妓以酒肴丝竹次第而至。别有名姬十辈，
皆衣白，凡首饰衣领皆牡丹，首带照殿红一枝，执板
奏歌侑觞，歌罢乐作乃退。复垂帘谈论自如。良久香
起，卷帘如前。别十姬，易服与花而出。大抵簪白花则
衣紫，紫花则衣鹅黄，黄花则衣红。如是十杯，衣与花
凡十。易所讴者，皆前辈牡丹名词。酒竟，歌者乐者无
虑数百十人，列行送客，烛光香雾，歌吹杂作，客皆恍
然如仙游也。功甫于诛韩有力，尝不满意，又欲以故
智去史，事泄，谪象台而殂。